O mundo ensínanos que as horas extra son inevitables e ineludibles,
que o sobreesforzo é un distintivo e o descanso, unha debilidade.
A xente superexitosa bótalle horas, sempre está choiando e nunca para.
No fondo, sabemos que isto non é nin san nin sostible.
Mais hai alternativa?
[A maneira en que traballamos]
O tempo de descanso infravalórase moito no noso frenético mundo,
pero non sempre foi así.
Practicamente todas as sociedades antigas
definían a boa vida como o equilibrio entre traballo e descanso
e algúns estudos recentes de neurociencia e psicoloxía
amosaron que o repouso fortalece o noso cerebro,
mellora a nosa aprendizaxe e estimula a nosa creatividade.
Os científicos, escritores e lideres militares máis consumados da historia
traballaban moitas menos horas ca nós hoxe en día
e elaboraban rutinas diarias inzadas de descansos.
Persoas como o naturalista Charles Darwin ou a xenetista Barbara McClintock,
que paseaban a diario,
sabían que o traballo e o repouso non son opostos,
son complementarios.
Non prosperarás ata que non domines ambos.
Velaquí onde podes comezar:
Primeiro, reflexiona sobre que é o repouso.
Durmir abondo á noite é clave,
e as sestas de 20 minutos son vigorizantes xeniais.
Mais se falamos de descansar ao longo do día,
o máis reparador non se atopa nun sofá ou fronte a unha pantalla
O mellor descanso é activo:
exercicio, hobbies, paseos.
Así recargamos as pilas físicas e mentais de xeito máis efectivo
e obtemos máis enerxía e aguante ca se nos estomballamos no sofá.
O descanso é natural, mais tamén é unha destreza.
É algo que practicamos e melloramos co tempo.
Así como atletas, cantantes ou monxes budistas usan a respiración
para correren máis rápido, proxectaren a voz ou calmaren a mente,
nós usaremos o descanso para impulsar a nosa creatividade e recuperación.
Segundo, intégrao no teu traballo cotián.
Os atletas obteñen os mellores resultados combinando adestramento e recuperación.
Igualmente, a xente creativa debería intercalar períodos sen distraccións
con períodos de descanso consciente.
Daquela, deseña unha rutina que che permita enfocarte e concentrarte
durante catro ou cinco horas ao día, cada día.
Fai que estes períodos sexan intensos, non longos,
evitando as distraccións.
Permítete desconectar do correo electrónico e das mensaxes
e concéntrate no importante.
E despois, se es flexible,
agasállate cun bo descanso activo.
Permitiralle ao teu subconsciente remoer en problemas por resolver
mentres te recuperas
e acadar eses momentos de lucidez e de berrar "eureka"
nos que se pasa de boas ideas a grandes descubrimentos.
E se non es tan flexible,
busca a maneira de asegurar que cando deixes de traballar
apliques estes principios polo menos a unha parte do teu tempo de descanso.
Terceiro, mergúllate no lecer.
A xente creativa e apaixonada precisa descansos do seu labor,
mais estes deben ser tan estimulantes como o seu traballo
ou se non, non os farían.
Moitos científicos e empresarios son pintores,
músicos ou chefs aficionados.
Estes pasatempos achegan a mesma sensación de realización,
control, mestría e fluidez que senten cando lles vai ben o traballo,
mais nun medio diferente e cunha recompensa rápida e clara.
A miúdo, conservan estes intereses desde a infancia,
polo que son aínda máis significativos.
Así que persigue unha actividade que te revitalice e te involucre no mundo.
Non é unha distracción.
Darache novas experiencias e os mesmos praceres
e recompensas ca o mellor dos traballos,
sen os compromisos e as ambigüidades que adoitan turban as cousas.
Cuarto, converte o descanso en algo social.
O mundo laboral non foi deseñado para o descanso.
Temos que conseguilo nós.
Unha das maneiras máis poderosas para garantirmos tempo para o repouso
é facelo en conxunto.
Así que traballa cedo
e vai pasear cunha compañeira pola tarde.
Ou xúntate cun socio para terdes unha cerimonia de té.
Ou fai quendas cun amigo para coidardes dos fillos
para terdes máis tempo de descanso.
Recorda que para a xente ocupada e ultramotivada non é fácil descansar.
Cómpre desenvolver novas prácticas e darlles tempo a que se volvan hábitos.
Non hai que apurar.
Igual que a ti che leva tempo mudarte ou comezar nun traballo,
a túa mente precisa tempo para aproveitar o poder do repouso.
Non te fustigues se aínda non fas nada parecido a todo isto.
Non che hai mellor momento para comezares que agora.